**INDOKOLÁS**

**a** **közterületek elnevezésének rendjéről, az elnevezésük megváltoztatására irányuló kezdeményezésről és a házszám-megállapítás szabályairól szóló önkormányzati rendelethez**

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 143. § (3) bekezdésében felhatalmazást kaptak a települési önkormányzatok, hogy rendeletben állapítsák meg a közterületek elnevezésének, valamint az elnevezésük megváltoztatására irányuló kezdeményezés és a házszám-megállapítás szabályait. Az Mötv. 51. § (5) bekezdésében is rögzíti, hogy közterület elnevezésének rendjét a települési önkormányzat rendeletben állapítja meg.

Szombathely Megyei Jogú Város Önkormányzatának Közgyűlése 2007-ben megalkotta a házszámozás rendjéről szóló 15/2007. (V.31.) önkormányzati rendeletét (a továbbiakban: Házszám r.), azonban a közterületek elnevezése rendjének, valamint az elnevezésük megváltoztatására irányuló kezdeményezés szabályainak önkormányzati rendeletben történő megalkotására ez idáig még nem került sor. A jogalkotásról szóló 2010. évi CXXX. törvény (a továbbiakban: Jat.) 5. § (8) bekezdése alapján ugyanakkor a felhatalmazás jogosultja a jogszabályt köteles megalkotni, kivéve, ha a felhatalmazást adó jogszabályból kifejezetten más következik.

Fentiek alapján szükségessé vált az Mötv.-felhatalmazás alapján új, teljes körű önkormányzati rendelet egységes szerkezetben történő megalkotása.

A közterületek elnevezésével kapcsolatban az alapvető kérdéseket magasabb szintű jogszabályok szabályozzák, amely rendelkezések nem ismételhetőek meg az önkormányzati rendeletben.

Az Mötv. 13. § (1) bekezdés 3. pontja alapján a helyi közügyek, valamint a helyben biztosítható közfeladatok körében ellátandó helyi önkormányzati feladat a közterületek elnevezése, amely a 42. § 8. pontja értelmében a képviselő-testület hatásköréből nem ruházható át.

Az Mötv. 14. § (2) bekezdése alapján közterület nem viselheti

a) olyan személy nevét, aki a XX. századi önkényuralmi politikai rendszerek megalapozásában, kiépítésében vagy fenntartásában részt vett, vagy

b) olyan kifejezést vagy olyan szervezet nevét, amely a XX. századi önkényuralmi politikai rendszerre közvetlenül utal.

A (3) bekezdés szerint, ha a helyi önkormányzat döntése során kétség merül fel a tekintetben, hogy a közterület neve megfelel-e a (2) bekezdésnek, arról beszerzi a Magyar Tudományos Akadémia állásfoglalását.

Az Mötv. 14/A. § (1) bekezdése alapján minden belterületi és olyan külterületi közterületet el kell nevezni, amely olyan ingatlanhoz vezet, amelyen az épített környezet alakításáról és védelméről szóló törvény szerinti épület található.

A (2) bekezdésben foglaltak szerint közterület elnevezéseként nem alkalmazható

a) ugyanazon településen vagy a fővárosban ugyanazon a kerületen belül azonos jellegű közterületre alkalmazandó azonos,

b) kormányrendeletben meghatározottak szerint a közterületek megkülönböztetését lehetővé tevő szabályokkal való ellentét miatt összetéveszthető, vagy

c) kormányrendeletben meghatározottak szerint a közterületek elnevezésére vonatkozó technikai feltételekkel ellentétes

elnevezés.

A (3) bekezdés kimondja, hogy közterület élő személyről nem nevezhető el.

A (6) bekezdés rögzíti, hogy minden, az (1) bekezdés szerint elnevezett közterületet az elnevezése feltüntetésével kell megjelölni.

A magyarországi hivatalos földrajzi nevek megállapításáról és nyilvántartásáról szóló 303/2007. (XI.14.) Korm. rendelet a közterületek elnevezésére vonatkozóan határoz meg betartandó szabályokat.

Az 5. § (1) bekezdése alapján a hivatalos földrajzi nevek megállapításakor figyelemmel kell lenni a helyi lakosság élő névhasználatára, a települési önkormányzat és a nemzetiségi önkormányzat, az egyéb szervezetek véleményére, továbbá a természet- és társadalomtudományok eredményeire, a történelmi hagyományokra, különösen a helytörténeti kutatásokra, az elpusztult települések nevére, ezen kívül a földrajzi környezetre, a mező- és erdőgazdasági művelési szerkezetre, a nemzetiségi viszonyokra, a nyelvi és nyelvhelyességi követelményekre. A nyelvhelyességi követelmények magukba foglalják a mindenkori akadémiai helyesírás követését és az arra épülő szabályok betartását.

Az 5. § (3a) bekezdése értelmében a közterület elnevezése – a közterületjelleg nélkül, de a szóközöket beleszámítva – ötven betűhelynél hosszabb nem lehet.

Az 5. § (3b) bekezdése pedig azt határozza meg, hogy mikor kell két közterületnevet összetéveszthetőnek tekinteni:

a) csak a birtokos eset jelének meglétében vagy hiányában különböznek,

b) csak ragozásban különböznek,

c) ugyanannak a névnek egybe- és különírott formájú változatai,

d) ugyanannak a szónak rövidített és teljes kiírású változatai és másban nem különböznek,

e) ugyanannak a szónak másféle írásmódú változatai és másban nem különböznek.

A központi címregiszterről és a címkezelésről szóló 345/2014. (XII.23.) Korm. rendelet (a továbbiakban: KCR r.) pedig a közterületnévvel mint címelemmel kapcsolatos, valamint a címképzés során a jegyző mint címképzésért felelős szerv által alkalmazandó szabályokat tartalmazza.

A házszám-megállapítással kapcsolatban az alapvető szabályt az Mötv. tartalmazza, amelynek 14/A. § (5) bekezdése alapján minden házszámmal ellátott épületen a tulajdonosnak fel kell tüntetnie a házszámot.

A KCR r. alapján a házszám is egy címelem, a telek (azaz az egy helyrajzi számon nyilvántartásba vett földterület) egyedi azonosítására szolgáló megjelölés. A KCR r. tartalmazza továbbá az azokra az esetekre vonatkozó szabályokat, ha azonos házszám alatt egynél több épület van, továbbá ha az épületben egynél több lépcsőház van.

A jelenleg hatályos Házszám r. szabályai a jogszabályoknak megfelelnek, néhány szabály ugyanakkor megismétli magasabb szintű jogszabályok rendelkezéseit, illetve a fogalmak használata sem mindenhol teljesen egységes.

A fenti jogszabályok által biztosított keretek között került előkészítésre a közterületek elnevezésének rendjéről, az elnevezésük megváltoztatására irányuló kezdeményezésről és a házszám-megállapítás szabályairól szóló egységes önkormányzati rendelet.

**1. §**

A rendelet a minél szélesebb társadalmi hozzáférhetőség érdekében mindenki számára javaslattételi lehetőséget biztosít a közterület-elnevezések vonatkozásában.

A rendelet előírja nyilvántartás vezetését, és hogy a javaslatokat az elnevezésről döntést hozó szerv, a Közgyűlés megismerje és figyelembe vegye.

**2. §**

A rendelet a közterület-elnevezések egységessége és könnyebb beazonosíthatósága érdekében az ún. névbokrok alkalmazását szorgalmazza.

A szombathelyi identitás növelése érdekében pedig a helyi kötődésű elnevezések preferálására tesz javaslatot.

**3. §**

A rendelet az észszerűség elve mentén előírja a már elnevezett közterület természetes folytatásaként nyíló új szakasz automatikus elnevezését, csökkentve ezzel az adminisztratív terheket.

**4. §**

A KCR r. 13. § (2) bekezdése kimondja, hogy ha a címképzés tárgyát képező ingatlan csak magánútról közelíthető meg, annak elnevezésére vonatkozóan a helyi önkormányzati rendeletben foglalt szabályok az irányadók. Erre vonatkozóan tartalmazza a rendelet a közterület-elnevezés szabályainak alkalmazására való utalást.

**5. §**

A rendelet pontosan meghatározza, milyen kritériumoknak kell megfelelnie annak, akiről közterület nevezhető el, garantálva így, hogy arra valóban méltó személyeknek állítson emléket a Közgyűlés az elnevezéssel.

**6. §**

A rendelet rendezi a családi és utónevek használatával kapcsolatos kérdéseket. A tudományos fokozat, rang, beosztás, foglalkozás, hivatás vagy egyéb ismertető jegy elnevezésben való feltüntetése a Szombathelyen jelenleg is alkalmazott szokást emeli normatív szabállyá (pl. Dr. István Lajos körút, Szent II. János Pál pápa körút).

**7. §**

A rendelet garanciaként rögzíti, hogy az elnevezés megváltoztatására (amely adminisztratív terheket okozna az érintett lakosságnak) csak kivételes esetben és az érintett lakosság véleményének kikérésével kerülhet sor.

**8. §**

Annak érdekében, hogy a lakosoknak legyen idejük megszokni az új közterület-elnevezést, a rendelet előírja, hogy az esetleges átnevezés után 2 évig kint kell hagyni a korábbi közterületnév táblát is.

**9-11. §**

A házszám megállapításának, illetve feltüntetésének szabályait illetően a rendelet a Házszám r.-ben jelenleg is hatályos szabályokat veszi át, az utcák, utak, körutak, terek esetén, valamint a jellemző telekszélességet többszörösen meghaladó szélességű telek, saroktelek és szabálytalan alakú, több közterülettel is határos telek, továbbá telekfelosztás, foghíj telek beépítése és telekegyesítés esetén.

A Házszám r.-hez képest a rendelet a fogalmak következetes, egységes használata érdekében tartalmaz apró módosításokat, továbbá elhagy néhány, magasabb szintű jogszabályok rendelkezéseit megismétlő szabályt a Házszám r.-ből. Így már nem tartalmazza a területi és tárgyi hatályt szabályozó, a Házszám r. 1. §-ában foglalt szabályokat, valamint a Házszám r. megalkotása óta a KCR r.-ben már szabályozott, az azonos házszám alatt egynél több épület, továbbá az épületben egynél több lépcsőház elnevezésére vonatkozó, a Házszám r. 4. § (5)-(6) bekezdésében foglalt szabályokat.

**12. §**

A házszám feltüntetésének szabályait illetően a rendelet a Házszám r.-ben jelenleg is hatályos, a közterületről való jól láthatóság érdekében alkotott szabályokat veszi át.

**13. §**

A rendelet – a Vas Vármegyei Kormányhivatallal való előzetes konzultáció alapján – rögzíti, hogy a házszám megállapításával kapcsolatos hatáskör a címképzésért is felelős jegyzőre kerül átruházásra.

**14. § és 1. melléklet**

Az Mötv. 53. § (1) bekezdés b) pontja értelmében a képviselő-testület a szervezeti és működési szabályzatról szóló rendeletben rendelkezik a képviselő-testület átruházott hatásköreinek felsorolásáról. Ennek eleget téve a Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet (a továbbiakban: SZMSZ) 6. melléklete tartalmazza az önkormányzati rendeletben a jegyzőre átruházott hatáskörök jegyzékét. Fentiek alapján az e rendeletben a jegyzőre átruházott új hatáskörrel indokolt kiegészíteni az SZMSZ 6. mellékletének felsorolását.

**15. §**

A rendelet hatályon kívül helyezi a Házszám r.-t, tekintettel arra, hogy a házszám-megállapítás szabályai is e rendeletben, az Mötv.-felhatalmazással összhangban egységesen jelennek meg.

**16. §**

A rendelet hatályba lépését tartalmazza, amely a kihirdetést követő nap, összhangban a Jat. 2. § (3) bekezdésével, mert nem szükséges hosszabb idő a jogszabály alkalmazására való felkészülésre.